GL เพิ่มทุน 285.05 ล้านหุ้น รองรับวอร์แรนต์-สิทธิแปลงสภาพหุ้นกู้ให้ JTA
GL จะเพิ่มทุน 285.05 ล้านหุ้นรองรับ GL-W4 ที่จะออกวอร์แรนต์ 170 ล้านหน่วย ให้ฟรีกับผู้ถือหุ้นเดิมสัดส่วน 9:1 และรองรับการแปลงสภาพของหุ้นกู้แปลงสภาพที่จะเสนอขายให้แก่ J Trust Asia Pte. Ltd. (JTA) ในจำนวนไม่เกิน 130 ล้านเหรียญสหรัฐ เพื่อรองรับการขยายธุรกิจในภูมิภาคเอเชียตะวันออกเฉียงใต้ 
17 พ.ค. 2559

บริษัท กรุ๊ปลีส จำกัด (มหาชน)หรือ GLระบุว่า ที่ประชุมคณะกรรมการบริษัทวันนี้ อนุมัติการลดทุนจดทะเบียนโดยตัดหุ้นที่ยังไม่ได้จำหน่ายออก หลังจากให้เพิ่มทุนจดทะเบียนเป็น 905.22 ล้านบาท จากเดิมที่ 762.69 ล้านบาท โดยออกหุ้นเพิ่มทุนจำนวน 285.05 ล้านหุ้น พาร์หุ้นละ 0.50 บาท เพื่อจัดสรรหุ้นเพิ่มทุนไม่เกิน 170 ล้านหุ้นเพื่อรองรับการใช้สิทธิของ GL-W4 และจัดสรรหุ้นเพิ่มทุนไม่เกิน 115.05 ล้านหุ้น รองรับการใช้สิทธิแปลงสภาพของหุ้นกู้แปลงสภาพ
โดยบริษัทจะออก GL-W4 จำนวน 170 ล้านหน่วย อายุไม่เกิน 2 ปี จัดสรรให้ฟรีแก่ผู้ถือหุ้นเดิมสัดส่วน 9 หุ้นเดิมต่อ 1 วอร์แรนต์ โดยมีอัตราการใช้สิทธิ 1 วอร์แรนต์ต่อ 1 หุ้นใหม่ ที่ราคาใช้สิทธิหุ้นละ 40 บาท โดยคาดว่าจะนำเงินที่ได้จากการระดมทุนไปใช้รองรับการขยายธุรกิจและออกผลิตภัณฑ์ใหม่ในลาว  ,ใช้เป็นเงินทุนหมุนเวียนสำหรับการปล่อยสินเชื่อในรูปแบบ  Digital Finance Platform ในภูมิภาคเอเชียตะวันออกเฉียงใต้ และใช้เพื่อเป็นเงินทุนหมุนเวียนในการพัฒนาคุณภาพของพอร์ตสินเชื่อ การให้เช่าซื้อสินค้ามือสอง และการปล่อยสินเชื่อที่มีทรัพย์สินเป็นประกันในไทย
นอกจากนี้จะออกและเสนอขายหุ้นกู้แปลงสภาพให้แก่ผู้ลงทุนในต่างประเทศโดยเฉพาะเจาะจง ได้แก่ JTA ในจำนวนไม่เกิน 130 ล้านเหรียญสหรัฐ หรือในเงินสกุลอื่นในจำนวนเทียบเท่า มีอายุ 5 ปี อัตราดอกเบี้ย 5% ต่อไป ขณะที่อัตราการแปลงสภาพ อยู่ที่จำนวนเงินต้นของหุ้นกู้แปลงสภาพหารด้วยราคาแปลงสภาพในขณะนั้น และมีราคาแปลงสภาพที่ระดับ 40 บาท
ทั้งนี้ คาดว่าจะนำเงินที่ได้จากการระดมทุนไปใช้เป็นเงินทุนในการขยายธุรกิจและออกผลิตภัณฑ์ใหม่ในกัมพูชา เพื่อเพิ่มความหลากหลายของพอร์ตสินเชื่อ โดยการให้บริการสินเชื่อในรูปแบบใหม่ เช่น สินเชื่อสำหรับเครื่องใช้ไฟฟ้า รถมอเตอร์ไซด์มือสอง และบริการเงินด่วน 2 ล้อ  ,ใช้เป็นเงินทุนในการให้สินเชื่อสำหรับกลุ่มลูกค้าเอสเอ็มอี ที่เป็นคู่ค้าของบริษัท หรือผู้จัดจำหน่ายสินค้าในกัมพูชา ตลอดจนใช้เป็นเงินทุนหมุนเวียนสำหรับการปล่อยสินเชื่อในรูปแบบ Digital Finance Platform ในภูมิภาคเอเชียตะวันออกเฉียงใต้